Virallinen lehti nro C 320 , 28/10/1996 s. 0189



B4-0993, 1018, 1026, 1044 ja 1064/96 Päätöslauselma tilanteesta Pohjois-Irakin turvallisuusvyöhykkeellä Euroopan parlamentti, joka - ottaa huomioon aiemmat päätöslauselmansa Irakin tilanteesta ja erityisesti Irakin Kurdistanin tilanteesta, A. on pahoillaan, että kilpailevien kurdiryhmittymien eli KDP:n (Kurdistanin demokraattinen puolue) Massoud Barzanin ja PUK:n (Kurdistanin isänmaallinen unioni) Jalal Talabanin, jotka jakavat vallan Irakin Kurdistanissa, Yhdysvaltojen suojeluksessa käymissä neuvotteluissa ei ole saatu aikaan tuloksia, B. ottaa huomioon, että Irakin maavoimat äskettäin tunkeutuivat suojavyöhykkeelle tukeakseen toista kurdiryhmittymää, mikä johti siihen, että tämä ryhmittymä otti valvontaansa suuren osan vyöhykettä, C. katsoo, että Yhdysvaltojen vastaiskun tarkoituksena oli tuhota suurin osa Irakin ilmapuolustusjärjestelmästä samalla kun se julisti, että se laajentaisi osan Irakia kattavaa lentokieltovyöhykettä, D. katsoo, että Irakin joukkojen tunkeutuminen kurdialueelle on aiheuttanut vakavia pakolaisongelmia alueella, E. ottaa huomioon, että amerikkalaisten toimet, jotka on toteutettu täysin yksipuolisesti ja neuvottelematta asiasta Euroopan unionin kanssa, eivät ole pysäyttäneet Irakin joukkojen etenemistä KDP:n joukkojen puolella, F. toteaa, että useiden todistajanlausuntojen mukaan Saddam Husseinin joukot olisivat teloittaneet 96 opposition edustajaa tai sotilaskarkuria ja että tällä alueella, jonne Irakin hallituksen vastustajat on ahdistettu, olisi toteutettu todellinen ihmisjahti, G. palauttaa mieleen ne kauheat kärsimykset, joita Irakin kurdiväestölle on Saddam Husseinin monivuotisen yksinvaltiuden aikana aiheutunut, mukaan lukien kemiallisten aseiden käytön vaikutukset Halabjassa, kurdikylien tuhoaminen, kurdien joutuminen lähtemään pakoon Persianlahden sodan jälkimainingeissa sekä muut räikeät ihmisoikeusrikkomukset, H. ottaa huomioon, että tämä kriisi on erittäin vakava ja uhkaa koko alueen turvallisuutta sekä vaarantaa Lähi-idän rauhanprosessin, joka on jo horjunut oikeiston noustua valtaan Israelissa, I. panee merkille, että Euroopan unioni jälleen kerran osoittautui kykenemättömäksi esittämään yhteistä kantaa merkittävästä kansainvälisestä kriisistä, J. on huolestunut siitä, että Turkki suunnittelee turvallisuusvyöhykkeen perustamista Pohjois-Irakiin; 1. Tuomitsee Irakin hyökkäyksen kurdialueelle ja pyytää neuvostoa kokoontumaan kiireellisesti määrittelemään yhteisen kannan Saddam Husseinin tekoihin, jotka ovat olleet Yhdistyneiden kansakuntien päätöslauselmien vastaisia; 2. Kehottaa neuvostoa ja komissiota tekemään tarpeellisiksi katsomiaan aloitteita, jotta voidaan - saada aikaan EU:n yhteinen kanta toimista, joita on toteutettu tai joita on määrä toteuttaa, jotta Irak saadaan noudattamaan kaikkia asiaa koskevia YK:n turvallisuusneuvoston päätöslauselmia, - osallistua kansainvälisiin pyrkimyksiin, joiden tarkoituksena on avun toimittaminen Irakin kurdialueille tunkeutumisen vuoksi pakolaisiksi joutuneille ja - tehdä aloitteen sovittelusta kilpailevien kurdiryhmittymien PUK:n ja KDP:n välillä; 3. Vaatii Irakin joukkojen ja myös sen tiedusteluyksiköiden täydellistä vetäytymistä suojavyöhykkeeltä; 4. Pahoittelee sitä, että EU ei pysty suuremmin vaikuttamaan siihen, miten, kansainvälinen yhteisö reagoi Irakin hallituksen toimiin, koska EU:n jäsenvaltiot eivät pysty sopimaan yhteisestä kannasta; 5. Kehottaa neuvostoa vaatimaan tiiviitä neuvotteluja toimenpiteistä, joita lähipäivinä olisi toteutettava Pohjois-Irakin tämänhetkisen kriisin lopettamiseksi, ensiksi Yhdysvaltojen kanssa ja sen jälkeen kaikkien niiden maiden kanssa, jotka ovat tukeneet Yhdistyneiden kansakuntien tekemiä Irakia koskevia päätöslauselmia; 6. Kehottaa naapurivaltioita pidättäytymään yksipuolisista toimista Irakin hyökkäyksen suhteen; 7. On syvästi pahoillaan siitä, että kurdiryhmittymät eivät ole onnistuneet pääsemään keskenään sopuun niille kuuluvan toimivallan omaksumisesta Irakin Kurdistanin autonomisella alueella ja pitää valitettavana sekä Iranin joukkojen osallistumista sisäiseen kamppailuun PUK:n käskystä ja Saddam Husseinin irakilaisjoukkojen osallistumista siihen KDP:n käskystä; 8. Pyytää Irakin hallitusta noudattamaan niitä ehtoja, joiden mukaan on mahdollista panna pikaisesti täytäntöön Yhdistyneiden kansakuntien päätöslauselma nro 986, joka koskee «öljyn vaihtamista elintarvikkeisiin», jotta voitaisiin auttaa Irakin huono-osaisinta väestöä, johon kansainvälinen kauppasaarto eniten vaikuttaa; 9. Kehottaa puhemiestään välittämään tämän päätöslauselman neuvostolle, komissiolle, Yhdysvaltain, Venäjän ja arabimaiden hallituksille sekä Yhdistyneiden kansakuntien pääsihteerille.